Μόλις λίγες ημέρες μετά το κάλεσμα του υπουργείου Παιδείας σε μαθητές να συμμετάσχουν σε ημερίδα της (παρά)θρησκευτικής οργάνωσης «Η ΧΡΙΣΤΙΑΝΙΚΗ ΑΓΩΓΗ» αλλά και την ανάκληση της πρόσκλησης χωρίς περαιτέρω διευκρινίσεις μετά την κοινωνική κατακραυγή, με απόφαση της υφυπουργού Παιδείας, Σοφίας Ζαχαράκη, δεν θα πραγματοποιηθεί κατά το τρέχον σχολικό έτος ο θεσμός της Θεματικής Εβδομάδας στα Γυμνάσια.

Σύμφωνα με εγκύκλιο της υφυπουργού Παιδείας, και σύμφωνα με το αρ. 1/03-01-2020 απόσπασμα πρακτικού του Δ.Σ. του Ι.Ε.Π., τα Γυμνάσια όλης της χώρας ενημερώνονται ότι κατά το τρέχον σχολικό έτος 2019-2020 και εφεξής, δεν θα υλοποιηθεί η Θεματική Εβδομάδα.

Ο θεσμός της Θεματικής Εβδομάδας ξεκίνησε το σχολικό έτος 2016-2017 με εισήγηση του τότε Δ.Σ. του Ι.Ε.Π. (44/03-11-2016) και στα 3 χρόνια εφαρμογής του συμμετείχε το σύνολο των Γυμνασίων της χώρας μέσω της δραστηριοποίησης των συλλόγων διδασκόντων και των μαθητικών κοινοτήτων.

Συγκεκριμένα, το σχολικό έτος 2018-19, όπως προκύπτει από την αξιολόγηση του προγράμματος που διενήργησε το Ι.Ε.Π., έλαβαν μέρος 1.656 Γυμνάσια από τα 1.700 της χώρας και τα θέματα και η συχνότητα με την οποία τα προσέγγισαν ήταν:

Δημοκρατική Συνύπαρξη και Ανθρώπινα Δικαιώματα (1.004) Διατροφή και ποιότητα Ζωής (1.015) Έμφυλες ταυτότητες (876) Πρόληψη εθισμού και εξαρτήσεων (993) Οδική Ασφάλεια και Κυκλοφοριακή Αγωγή (913)

Αξίζει να σημειωθεί ότι το 2016 όταν θεσπίστηκε από την τότε ηγεσία του υπουργείου Παιδείας η Θεματική Εβδομάδα είχε ξεσηκώσει αντιδράσεις κυρίως από εκκλησιαστικούς κύκλους που αντιδρούσαν κυρίως για την εισαγωγή του ζητήματος των έμφυλων ταυτοτήτων (3) στα γυμνάσια. Τι περιελάμβανε, λοιπόν, ο τρίτος άξονας του προγράμματος, δηλαδή αυτός των έμφυλων ταυτοτήτων; Σύμφωνα με τις τότε ανακοινώσεις του υπουργείου: Σωματικές αλλαγές στην εφηβεία, βιολογικό και κοινωνικό φύλλο, αποδομώντας τα έμφυλα στερεότυπα, ανθρώπινα δικαιώματα και δικαιώματα των γυναικών. Ενώ στις αντίστοιχες για γονείς και εκπαιδευτικούς, περιλαμβάνονται οι σωματικές αλλαγές στην εφηβεία, φύλο, σεξουαλικός προσανατολισμός και ανθρώπινα δικαιώματα, έμφυλα στερεότυπα και διακρίσεις με βάση το φύλο στην οικογένεια, στην εργασία και στην κοινωνία, έμφυλη βία, ενδοοικογενειακή βία και βία κατά των γυναικών, καθώς και ομοφοβία και τρανσφοβία στην κοινωνία και στο σχολείο.

Για όλα τα παραπάνω, η Εκκλησία δια στόματος Μητροπολίτη Σεραφείμ, καλούσε τους γονείς να μην επιτρέψουν στα παιδιά τους να συμμετάσχουν στις διαλέξεις της θεματικής Εβδομάδας.

Κατά την εγκύκλιο της Εκκλησίας, με την πρωτοβουλία αυτή του υπουργείου επιδιωκόταν, «ἡ ἀπενοχοποίησι στίς συνειδήσεις τῶν μικρῶν μαθητῶν Γυμνασίου τῆς ὁμοφυλοφιλίας καί ἡ ἐμπέδωσι στίς συνειδήσεις τους τῆς δυνατότητος ἀνατροπῆς τῆς ἀνθρώπινης φυσιολογίας ὥστε τά ἀγόρια καί τά κορίτσια νά μήν θεωροῦν ὡς δεδομένο τό φῦλο πού ὁ Θεός τούς δώρισε κατά τήν σύλληψη καί γέννηση τους ἀλλά καλοῦνται νά ἀποφασίσουν νά διαλέξουν τό φῦλο πού νομίζουν ὅτι προτιμοῦν. Ἀντιλαμβάνεσθε τό μέγεθος τοῦ ἐγκλήματος κατά τῶν παιδιῶν μας πού ἐπιχειρεῖ στό ὄνομά μας καί χωρίς τή γνώμη μας, αὐταρχικά καί ἀντιδημοκρατικά ἡ Ἑλληνική Πολιτεία καί μάλιστα διά τῆς ἐκπαιδευτικῆς διαδικασίας».

Στην ίδια γραμμή, ο Μητροπολίτης Αμβρόσιος με ανάρτηση του έλεγε για «ηθικό κακούργημα, που επιχειρείται σήμερα στα δημόσια σχολεία» γράφοντας ότι με τα εν λόγω μαθήματα «εισάγεται στις ψυχές των παιδιών η πιο σιχαμερή σαρκικής φύσεως ανθρώπινη σχέση» και ζητά από την Ιερά Σύνοδο «το ταχύτερο δυνατό συνέλθει και καταδικάσει άνευ τινος ενδοιασμού την ανήθικη αυτή ενέργεια και συμπεριφορά των παραγόντων του Υπουργείου Παιδείας». Μάλιστα και αυτός ο Μητροπολίτης καλούσε τους γονείς να ξεσηκωθούν. «Δέχονται αυτές τις μυήσεις στα παιδιά τους;» αναρωτιόταν, μεταξύ άλλων, στην ανάρτησή του.